Langenbeek

duum|Regenhüüs in Langenbeek 1977
duum|Hünengraff in Langenbeek
Langenbeek () is en Stadtdeel von de Stadt Hamborg in’n Bezirk Horborg.

 Geografie 

An’n Westrand von’n Stadtdeel flütt de Engelbeek langs.

De Stadtdelen ümto sünd Wilsdörp in’n Noorden, Rönnborg in’n Oosten, Sinsdörp in’n Süden un Marmsdörp in’n Westen.

 Historie 

To de öllsten Funnen ut Langenbeek höört dat Hünengraff ut de Bronztied, dat twüschen Blättnerring un Bookholter Weg liggt.

De Naam Langenbeek kummt von en Beek, de dör den Oort flaten is. Wohrschienlich weer dor de Engelbeek mit meent. Langenbeek weer toeerst en enkelten Hoff mit Watermöhl, de 1306 toeerst in de Oorkunnen vörkeem.

In de Johren 1950 sünd en ganz Reeg Regenhüüs in Langenbeek anleggt worrn. En groten Deel von de Straten ut disse Tied is na Öörd in de Lümbörger Heid nöömt. Von 1987 bet 1994 is dat Neeborebeed Langenbeker Feld anleggt worrn.

 Verwaltungsgeschicht 

In de Franzosentied von 1810 bet 1814 hett de Oort to de Mairie Horborg in’n Kanton Horborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to dat Amt Horborg tohöört. Na 1885 weer dat in’n Kreis Horborg. 1932 is dat Deel von’n neen, grötteren Kreis Horborg worrn.

In dat 19. Johrhunnert hett Langenbeek polietsch noch bi de Gemeen Wilsdörp mit bihöört, is aver later egenstännige Gemeen worrn. Mit dat Groot-Hamborg-Gesett is de Oort 1937 an Hamborg kamen un weer denn Stadtdeel.

 Inwahnertall 

 Religion 

duum|St.-Maria-un-St.-Simona-Kark
Langenbeek is evangeelsch-luthersch präägt un höört to dat Kaspel von de Kark in Sinsdörp.

För de Kathoolschen is de Franz-Joseph-Kark in Wilstörp tostännig. Von 1864 bet 1914 weer de St. Maria-Kark in Horborg för de Kathoolschen tostännig. Disse beiden Karken billt siet 2006 tohoop de Karkengemeen St. Maria-St. Joseph.

In Langenbeek liggt ok de St.-Maria-un-St.-Simona-Kark von de Syrisch-Orthodoxe Kark.

De 14,4 Hektar grote Langenbeker Karkhoff mit egen Kapell is 1975 anleggt worrn un liggt achter de Grenz na’n Naverstadtdeel Sinsdörp.

 Kultur 

 Verenen 

De Schüttenvereen Langenbeek is 1897 grünnt worrn. 2010 müss de Vereen sik aver oplösen, vonwegen dat de Nawuss fehlt hett.

 Weertschop un Infrastruktur 

 Verkehr 

De wichtigste Straat in Langenbeek is de Winsener Straat, de fröher Deel von de Bundsstraat 4 weer. De Winsener Straat löppt in’n Noorden dör Wilsdörp na Horborg un in’n Süden dör Sinsdörp un denn in Neddersassen as Landsstraat 213 wieder na Hittfeld. De wichtigste Weg na Marmsdörp is de Straat An’n Frankenbarg/Langenbeker Weg.

De nächsten Autobahnen sünd de A 253 un de A 7. De Opfohrt 6 Wilsdörp op de A 253 liggt so twee Kilometer in’n Noorden von Langenbeek un de Opfohrt 35 Fleest op de A 7 bi dree Kilometer in’n Süden.

De nächste Bahnhoff is so bi dree Kilometer wied weg in’n Noorden de Bahnhoff Horborg.

 Scholen 

De Kinner ut Langenbeek gaht na de Kita an de Scheeßler Kehr un later op de Grundschool Scheeßler Kehr, de all beid op Sinsdörper Rebeed liggen doot. Gymnasien in de Neegd von Langenbeek sünd dat Alexander-von-Humboldt-Gymnasium in Wilsdörp un dat Immanuel-Kant-Gymnasium in Sinsdörp.

 Lüüd 

De Entertainer un Schriever Heinz Strunk is in Langenbeek opwussen.

 Literatur 

 Willi Wegewitz: Der Urnenfriedhof von Hamburg-Langenbek. 1965

 Footnoten 

 Weblenken 

Kategorie:Oort
Kategorie:Bezirk Horborg